Elisabet soqta killa wiksayakusqan hawañam Dios kacharqa angel Gabrielta Galilea lawpi Nazaret llaqtaman *
Chaynapi Maria sutiyoq doncella sipasta watukamunanpaq.
Paymi Joseywan casarakunanpaq rimanakusqaña karqa.
Joseyqa Rey Davidpa mirayninmanta kaqmi karqa.
Mariapa wasinman angel yaykuykuspanmi nirqa:
—Rimaykullayki Diospa favorecesqan Maria,
Señormi qanwan kachkan —nispa.
Angelpa rimaykusqanta uyariykuspanmi mana imanakuytapas atispan sonqollanpi tapukurqa chay rimaykusqanmanta.
Angelñataqmi niykurqa:
—Ama manchakuychu Maria,
Diospa favorecesqanmi karunki.
Wiksayakuspaykim wachakunki qari wawata,
paytam sutichanki Jesuswan.
Ancha reqsisqa kaspanmi hanaq pachapi Diospa Churinwan sutichasqa kanqa.
Señor Diospunim rey kananpaq churanqa ñawpaq abuelon Davidta hina.
Israel naciontam wiñaypaq gobiernanqa,
gobiernonqa manam tukunqachu —nispa.
Hinaptinmi Mariañataq tapurqa:
—Manaraq qariwan kachkaspayqa ¿imaynataq wawayoqqa kayman?
—nispa.
Chaymi angelñataq nirqa:
—Chuya Espiritu qanman hamuptinmi hanaq pachapi Diospa atiynin puyu hina pampaykusunki.
Chayraykum Diospa sapaqchasqan naceq wawapas sutichasqa kanqa Diospa Churinwan.
Qolloq nisqanku aylluyki Elisabetpas yuyaqña kachkaspapas soqta killañam qari wawata wiksayakurun.
Diospaqqa manam imapas sasaqa kanchu —nispa.
Mariañataqmi nirqa:
—Nisqaykipi hinayá ñoqawan rurasqa kachun.
Señorpa sirvientallanmi ñoqaqa kani —nispa.
Hinaptinmi angel pasakurqa.